b'\n_START_ARTICLE_\nJean-Marie Leclair\n_START_SECTION_\nBiografia\n_START_PARAGRAPH_\nLeclair va abandonar Lyon per estudiar dansa i viol\xc3\xad a Tor\xc3\xad, on va ser deixeble de Giovanni Battista Somis, que fou alumne d\'Arcangelo Corelli; per aix\xc3\xb2 se\'l coneix com "El Corelli de Fran\xc3\xa7a". L\'any 1716 es va casar amb Marie-Rose Casthanie, una ballarina que va morir el 1728. Aquell mateix any es va establir a Par\xc3\xads, on va tenir un gran \xc3\xa8xit com a violinista i compositor. Va actuar en el Concert Spirituel. El 1734 va entrar com a violinista de la \xc2\xabChapelle Royale\xc2\xbb de Llu\xc3\xads XV, tot i que va renunciar al c\xc3\xa0rrecper desavinences amb la cort._NEWLINE_El 1736 va viatjar a Holanda i va entrar en contacte amb Pietro Antonio Locatelli, que tamb\xc3\xa9 era deixeble de Corelli, de qui va rebre lli\xc3\xa7ons. El 1743 es va traslladar a Madrid, on es va posar al servei de l\'Infant Don Felipe, gran apassionat de la m\xc3\xbasica francesa, a qui dedic\xc3\xa0 el seu segon llibre de concerts. El 1745, en tornar a Par\xc3\xads, va estrenar la seva \xc3\xbanica \xc3\xb3pera, Scylla et Glaucus._NEWLINE_Va morir assassinat el 1764, el mateix any que Rameau. La seva mort est\xc3\xa0 rodejada de misteri. Poc abans, Leclair s\'havia traslladat a un barri de Par\xc3\xads considerat insegur. La nit anterior, havia estat jugant una partida de billar amb un amic. Al mat\xc3\xad, el jardiner hi va anar, com era habitual, i li va semblar estrany veure el barret de Leclair tirat al jard\xc3\xad. En entrar a l\'habitatge el va trobar mort amb ferides d\'arma blanca, sobre un toll de sang. Aquest cas va provocar una gran commoci\xc3\xb3, ja que Leclair era un m\xc3\xbasic molt conegut. La policia va trobar tres sospitosos: el jardiner, la seva segona muller de la qual s\'havia separat, i un nebot que tamb\xc3\xa9 era violinista amb qui mantenia serioses desavinences, ja que l\'acusava d\'entorpir la seva carrera per no haver-lo recomanat. Mai no es va esbrinar la veritat._NEWLINE_Com a professor de viol\xc3\xad tingu\xc3\xa9 entre altres alumnes a Joseph-Barnab\xc3\xa9 Saint-Sevin, Louis-Gabriel Guillemain, Joseph Bologne de Saint-George. Els seus germans, Jean-Marie Leclair el jove (1703\xe2\x80\x9377), Pierre (1709\xe2\x80\x9384) i Jean-Beno\xc3\xaet tamb\xc3\xa9 van ser m\xc3\xbasics._NEWLINE_Les seves composicions s\'interpreten i s\'enregistren amb regularitat. El m\xc3\xa9s destacat de la seva obra s\xc3\xb3n els seus quatre llibres de dotze sonates per a viol\xc3\xad, sis sonates a trio i dotze concerts per a viol\xc3\xad.'